Ràdio Cubelles cobrirà la campanya sense blocs electorals | Ràdio Cubelles
Aquest divendres arrenca la campanya electoral i amb ella Ràdio Cubelles comença les entrevistes als candidats. Tots els 11 caps de llista seran entrevistats amb el mateix format, de dilluns a divendres a l’una del migdia. Les entrevistes es dividiran en tres parts. En primer lloc es farà un perfil del candidat, en el segon bloc s’abordaran les propostes i el programa electoral de la candidatura i en l’últim part es faran preguntes més breus i ràpides que serveixin per conèixer el posicionament polític de cada candidat.
L’ordre de les entrevistes serà el que s’ha pactat amb els partits segons la publicació al BOP pels que no tenen representació i seguint el nombre de vots de menys a més ens els que sí que ja eren a l’Ajuntament.
D’aquesta manera, la primera entrevista aquest divendres 10 de maig és amb Sílvia Romero de Centrats per Cubelles. El dilluns dia 13 serà el torn de Manuel Martínez de Ciutadans, el dimarts 14 l’entrevista serà amb Dani Pèrez Vilajosana de la CUP Cubelles. El dimecres 15 de maig ja començaran els partits amb representació amb l’entrevista d’Anna Martínez de Cubellencs FIC. El dijous 16 de maig li tocarà al cap de llista de Guanyem Cubelles, Daniel Pèrez i el divendres 17, en Narcís Pineda de Cubelles En Comú Podem.
El dilluns 20 de maig passarà per Ràdio Cubelles en Robert Monzonis de Junts per Cubelles, el dimarts dia 21, Isabel Soler del PP i el dimecres 22, Ester Soler d’ERC. Les dues últimes entrevistes seran el dijous 23 de maig amb Renata Bedós del PSC i el divendres 24 de maig amb Rosa Fonoll d’Unitat Cubellenca. Totes les entrevistes estan acordades a l’una del migdia en directe i a banda del format radiofònic també es podran veure al youtube de Ràdio Cubelles.
A part de les entrevistes, Ràdio Cubelles també organitzarà un debat amb les 11 candidatures. El debat es farà el dimarts 21 de maig a les set de la tarda a la Sala Sociocultural.
A més a més, els informatius de Ràdio Cubelles i radiocubelles.cat faran un seguiment de la campanya electoral sense blocs i seguint un criteri periodístic.